রবিবার থেকে শুরু হয়েছে মোদীর দু’দিনের ভুটান সফর। কিন্তু তার আগেই শুধুমাত্র প্রথম বিদেশ সফরের জন্য ভুটানকে বেছে নেওয়ার সিদ্ধান্ত নিয়েই সে দেশের মন জিতে নিয়েছেন মোদী। তাই ভারতের প্রধানমন্ত্রীর বিমান রবিবার ভুটানের পারো বিমানবন্দরে পৌঁছনো থেকেই উষ্ণ অভ্যর্থনা অপেক্ষা করে ছিল। থিম্পুতে দুর্যোগপূর্ণ আবহাওয়া যাতে মোদীর সফরে কোনও রকম বাধার সৃষ্টি না করে, সেজন্য বৌদ্ধ সন্ন্যাসীদের বৃষ্টি বন্ধে প্রার্থনা করতে অনুরোধ করেছিল সে দেশের সরকার। শেষ পর্যন্ত যদিও মোদীর অভ্যর্থনায় বৃষ্টি বাধা হয়ে ওঠেনি। মোদী আজ ভুটানের রাজপ্রাসাদে গিয়ে রাজা জিগমে ওয়াংচুকের সঙ্গে এক ঘন্টা ধরে দ্বিপাক্ষিক সম্পর্কের গুরুত্বপূর্ণ বিষয়গুলি নিয়ে আলোচনা করেন। তার আগে মোদীকে সেখানে ‘গার্ড অব অনার’ দেওয়া হয়। যদিও রবিবার সফরের শুরু থেকেই ভারতের নতুন প্রধানমন্ত্রীকে স্বাগত জানাতে ভুটানের পারো বিমানবন্দর থেকেই থিম্পু পর্যন্ত ৫০ কিলোমিটার যাত্রাপথের দু’ধারে অপেক্ষা করছিল সাধারণ মানুষ, স্কুলের বাচ্চারা। রাস্তার দুধারে টানানো হয়েছিল দু’দেশের প্রধানমন্ত্রীর ছরি। আর মোদী যখন রাজপ্রাসাদে পৌঁছচ্ছেন, তার আগেই শুরু হয় প্রবল বৃষ্টি। আশঙ্কা ছিল, হয়তো খোলা আকাশের নীচে রাজকীয় অভ্যর্থনার যাবতীয় প্রস্তুতি মাটি হয়ে যাবে। কিন্তু সব কিছুই ভালয় ভালয় কেটেছে। শপথ নেওয়ার দিন থেকেই প্রতিবেশী কূটনীতিকে অগ্রাধিকার দিয়ে এসেছেন মোদী। আর সেই লক্ষ্যেই প্রথম বিদেশ সফরে ভুটানে পৌঁছেছেন তিনি। বিদেশ সফরের জন্য তার তালিকা দীর্ঘ ছিল। কিন্তু সেখানে ভুটানকেই প্রথম সফরের জন্য বেছে নেওয়ায় অবাক হয়েছেন কেউ কেউ। কিন্তু এর পিছনের যুক্তিকে ঘনিষ্ঠ মহলে ব্যাখ্যাও করেছেন মোদী। মনমোহন জমানায় প্রতিবেশী এই দেশের সঙ্গে সম্পর্কের দূরত্ব তৈরি হচ্ছিল। এমনকী, প্রতিবেশী দুই দেশের নেতৃত্বে দেখাশোনা করতে যেতে হচ্ছিল নিউ ইয়র্কে! আর নয়াদিল্লি ও থিম্পুর এই দুরত্বের বাতাবরণের ভিতরে পাহাড়ি দেশে নিজেদের জাল ছড়াচ্ছিল চিন। কখনও কখনও থিম্পুর বন্ধু হিসাবে নিজেদের প্রতিষ্ঠা করতে আগ্রহ দেখাচ্ছিল পাকিস্তান। নয়াদিল্লির ক্ষমতায় এসে পুরনো বন্ধুর সঙ্গে যাবতীয় দূরত্ব কাটাতে উদ্যোগী হয়েছেন নরেন্দ্র মোদী। আর এই কাজে তিনি কতটা সফল হয়েছেন, তা ভূটানের প্রধানমন্ত্রী শেরিং তোবগের কথাতে ফুটে উঠেছে। তোবগের সঙ্গেও  বৈঠক করেছেন মোদী। আর মোদীর এই সফরকে ভুটান যে একটা ‘সুযোগ’ হিসাবে দেখতে চায়, ভুটানের প্রধানমন্ত্রী তা স্পষ্ট করে দিয়েছেন। তাঁর মন্তব্য,“নরেন্দ্র মোদী আমাদের বন্ধু। উনি জ্ঞানী মানুষ। ভারত-ভুটানের দ্বিপাক্ষিক সম্পর্ক নিয়ে উনি অনেক জানেন।” পাশাপাশি, এ দিন ভুটানকে ‘স্বাভাবিক পছন্দের দেশ’ হিসাবে তুলে ধরে মোদী দ্বিপাক্ষিক সম্পর্ককে ‘বি টু বি’ বা ‘ভারত থেকে ভুটান’ সম্পর্ক আখ্যা দিয়েছেন।  থিম্পু সফরে মোদী ভারতের সহযোগিতায় তৈরি সুপ্রিম কোর্টের ভবন উদ্বোধন করেছেন, ভারতে পাঠরত ভুটানের ছাত্রছাত্রীদের স্কলারশিপ দ্বিগুণ করার কথা ঘোষণা করেছেন। একাদশ যোজনায় ভুটানকে ৪৫০০ কোটি টাকা সহায়তা দেবে ভারত। কৃষি, পরিকাঠামো, স্বাস্থ্য, পর্যটন ক্ষেত্রে এই অর্থ দেওয়া হবে। আর ভারতের জঙ্গি গোষ্ঠীগুলি যাতে সে দেশের জমিকে ব্যবহার করে এ দেশে নাশকতার পরিকল্পনা না নিতে পারে, তা নিশ্চিত করতে ভুটানের সঙ্গে কথা বলছেন মোদী। বিদেশমন্ত্রী সুষমা স্বরাজ, বিদেশসচিব সুজাতা সিংহ ও জাতীয় নিরাপত্তা উপদেষ্টা অজিত দাভোল তাঁর এ বারের সফরসঙ্গী। ভুটান সফরে প্রধানমন্ত্রীর রান্নার জন্য দিল্লির গুজরাত ভবন থেকে একজন রাধুনিকে সঙ্গে নিয়ে যাওয়া হয়েছে। সোমবার মোদী ভুটানের আইনসভায় ভাষণ দেবেন। তার পরে ৬০০ মেগাওয়াট জলবিদ্যুৎ উৎপাদন কেন্দ্র খোলোংচু প্রকল্পের শিলান্যাস করবেন। প্রধানমন্ত্রী হিসাবে প্রথম ভুটান সফরে তিনি ভুটানকে কী ধরনের সহায়তার কথা বলবেন, তা নিয়ে জল্পনা শুরু হয়েছে পাহাড়ের কোলের ছোট্ট দেশ জুড়ে। মোদীর বক্তব্যর সরাসরি সম্প্রচার দেখাতে বিভিন্ন এলাকায় রাস্তার মোড়ে বড় বড় টেলিভিশন স্ক্রিন বসানোর প্রস্তুতিও শুরু হয়েছে। মোদীর নিরাপত্তার কথা মাথায় রেখে রবিবার থেকে মঙ্গলবার পর্যন্ত ফুন্টশোলিং থেকে রাজধানী থিম্পুতে বিদেশিদের যাতায়াতের উপরে নিষেধাজ্ঞা জারি করেছে ভুটান সরকার।